|  |  |
| --- | --- |
|  | PATVIRTINTA  Akmenės rajono jaunimo ir  suaugusiųjų švietimo centro  direktoriaus 2017 m. rugsėjo 4 d. įsakymu Nr. V-65 |

**Akmenės rajono jaUNIMO IR SUAUGUSIŲJŲ ŠVIETIMO CENTRO PAGALBOS PAGAL GYDYTOJO REKOMENDACIJAS UŽTIKRINIMO (PVZ.: VAISTŲ LAIKYMO, IŠDAVIMO, NAUDOJIMO IR KT.), JEIGU MOKINYS SERGA LĖTINE NEINFEKCINE LIGA TVARKOS APRAŠAS**

**I. BENDROSIOS NUOSTATOS**

1. Akmenės rajono jaunimo ir suaugusiųjų švietimo centro (toliau tekste – Centras) pagalbos pagal gydytojo rekomendacijas užtikrinimo (pvz.: vaistų laikymo, išdavimo, naudojimo ir kt.), jeigu mokinys serga lėtine neinfekcine liga tvarkos aprašas (toliau – Aprašas) parengtas vadovaujantis Visuomenės sveikatos priežiūros mokykloje tvarkos aprašu, patvirtintu Lietuvos Respublikos sveikatos apsaugos ministro ir švietimo ir mokslo ministro 2016 m. liepos 21 d. įsakymu   
Nr. V-966/V-672 „Dėl visuomenės sveikatos priežiūros mokykloje tvarkos aprašo patvirtinimo“; Lietuvos higienos norma HN 21:2011 „Mokykla, vykdanti bendrojo ugdymo programas. Bendrieji sveikatos saugos reikalavimai“, patvirtinta Lietuvos Respublikos sveikatos apsaugo ministro 2011 m. rugpjūčio 10 d. įsakymu Nr. V-773 „Dėl Lietuvos higienos normos HN 21:2011 „Mokykla, vykdanti bendrojo ugdymo programas. Bendrieji sveikatos saugos reikalavimai“ patvirtinimo“.

2. Aprašas reglamentuoja mokinių (toliau Mokinys), sergančių lėtinėmis neinfekcinėmis ligomis (pvz.: cukriniu diabetu, bronchine astma ar kita), kuriems reikia vartoti vaistus pagal gydytojo rekomendacijas, vaistų administravimo tvarką.

**II. MOKINIŲ SERGANČIŲ LĖTINĖMIS NEINFEKCINĖMIS LIGOMIS (PVZ.: CUKRINIU DIABETU, BRONCHINE ASTMA AR KITA), KURIEMS REIKIA VARTOTI VAISTUS PAGAL GYDYTOJO REKOMENDACIJAS, VAISTŲ ADMINISTRAVIMO ORGANIZAVIMAS**

3. Vaistai, vitaminai ar kiti medikamentai negali būti laikomi Centro klasėse, sveikatos priežiūros kabinete ar kitose patalpose.

4. Centro darbuotojai negali būti įpareigoti duoti mokiniams vaistų.

5. Vaistų administravimas Mokiniui Centre pagal gydytojų rekomendacijas:

5.1. jei Mokiniui gydytojo paskirti vaistai, kuriuos reikia vartoti tuo metu, kai Mokinys būna Centre, tėvai (globėjai) visuomenės sveikatos priežiūros specialistui (toliau – Specialistas) turi pateikti:

5.1.1. raštišką sutikimą, leidžiantį administruoti gydytojo paskirtų vaistų naudojimą Mokiniui;

5.1.2. gydytojo išrašytą vaisto receptą konkrečiam vaikui.

6. Specialistas, pagal gydytojo rekomendacijas, parengia ir su tėvais (globėjais) suderina vaisto vartojimo ir administravimo planą: vaistas, dozė, vartojimo laikas, vartojimo būdas, galimi pašaliniai efektai.

7. Specialistas vaistus mokiniams Centre paduoda tik tais atvejais, kai Mokiniui gydytojo paskirti vaistai turi būti vartojami jam esant Centre.

8. Tėvai (globėjai) Specialistui vaistus turi pateikti originalioje pakuotėje su informaciniu lapeliu. Ant pakuotės turi būti užrašytas Mokinio, kuriam skirti vaistai, vardas ir pavardė. Bet kokiu atveju pirma vaistų dozė turėtų būti suvartota Mokiniui esant namie.

9. Vaistus Mokiniui Centre gali duoti ir vaiko tėvai (globėjai).

**III. MOKINIŲ, SERGANČIŲ LĖTINĖMIS NEINFEKCINĖMIS LIGOMIS   
(PVZ.: CUKRINIU DIABETU, BRONCHINE ASTMA AR KITA), KURIEMS REIKIA VARTOTI VAISTUS PAGAL GYDYTOJO REKOMENDACIJAS, VAISTŲ ADMINISTRAVIMO VYKDYMO TVARKA**

10. Siekiant išvengti vaisto vartojimo klaidų, kiekvieną kartą Mokiniui duodant vaistą, patikrinti:

10.1. ar tas Mokinys, kuriam vaistas išrašytas;

10.2. ar teisinga vaisto dozė;

10.3. ar teisingas laikas;

10.4. ar teisingas vaisto vartojimo būdas.

11. Mokinys vaistą turi suvartoti prižiūrint Specialistui.

**IV. BAIGIAMOSIOS NUOSTATOS**

12. Tvarkos vykdymo kontrolę vykdo Centro direktorius.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_